"Ibda s-Sena l-Ġdida bit-tajjeb … agħti d-demm!". Dan hu l-appell tas-Servizz Nazzjonali tat-Trasfużjoni tad-Demm lill-pubbliku biex ikompli juri l-ġenerożità tiegħu fil-jiem li ġejjin. Filwaqt li rringrazzja lil dawk id-19,286 persuna li s-sena li għaddiet resqu biex jagħtu d-demm, fi stqarrija s-Servizz awgura li din is-sena jkun hemm żieda fuq bażi kostanti tal-ammont tad-donazzjonijiet. Madankollu, kien innotat kif il-pandemija qed toħloq sfidi ġodda, għalkemm b'perseveranza u b'rieda kontinwa, dawn faċilment jintegħlbu u l-pazjenti rikoverati fl-isptarijiet tal-gżejjer Maltin ikomplu jgawdu minn riserva tajba ta' demm. Sadanittant, is-Servizz appella b'mod urġenti għad-demm t-tip O Positive, li għandu jsir: fiċ-Ċentru tal-Għoti tad-Demm ta' Gwardamanġa kuljum, inkluż il-Ħdud u l-Festi Pubbliċi, bejn it-8am u s-6pm; fil-Mobile Blood Donation Unit il-Ħadd li ġej bejn it-8.30am u s-1pm fil-wesgħa ta' maġenb it-Torri tal-Arloġġ, fl-Imtarfa; fil-Berġa tax-Xewkija it-Tlieta 11 ta' Jannar bejn is-1pm u l-5pm. Is-Servizz Nazzjonali tat-Trasfużjoni tad-Demm appella biex dawk li se jersqu biex jagħtu d-demm jippreżentaw il-Karta tal-Identità, il-Liċenzja tas-Sewqan jew Passaport Malti. Dawk li għamlu s-swab test, ta' rutina jew minħabba safar, huma mitluba biex jistennew sal-waqt li joħroġ riżultat negattiv. Kompla billi spjega li bħala linjagwida ġenerali, min jieħu l-ewwel jew it-tieni doża, inkella l-booster, għandu iħalli sebat ijiem qabel jersaq biex jagħti d-demm. F'każ li fl-ewwel 48 siegħa wara t-tilqima wieħed ma jkollux deni jew sintomi ta' mard, dan jista' jitħalla jagħti skont id-diskrezzjoni tat-tobba tas-Servizz. Dan jgħodd ukoll għal min jieħu t-tilqima tal-influwenza staġjonali. Finalment, dawk li ġew ittestjati pożittivi għall-Covid-19 ikunu jistgħu jagħtu demm ġimgħatejn minn wara li tintemm il-kwarantina, filwaqt li dawk li kienu bi kwarantina preventiva jistgħu jagħti demm appena jintemm il-perjodu ta' iżolament.